Skors Hlophe, vra drukgroep | Netwerk24
Deur Jana Breytenbach 01 Maart 2021 19:09
Die Regterlike Dienskommissie (RDK) is gevra om regter John Hlophe te skors omdat sy optrede in die korrupsiesaak teen die ANC-LP Bongani Bongo op "growwe wangedrag" neerkom.
Oudregter Johann Kriegler, voorsitter van die drukgroep Freedom Under Law, het Maandag gesê ná die uitspraak van Hlophe, regterpresident van die hooggeregshof in Kaapstad, in die saak teen Bongo, oudminister van staatsveiligheid, is dit duidelik dat hy nie op die regbank hoort nie.
Kriegler is nie soseer bekommerd oor die politieke gevolge van Hlophe se uitspraak nie, maar eerder die invloed wat dit op die regsproses het.
Hlophe het Bongo Vrydag vrygespreek op 'n aanklag van korrupsie nadat hy daarvan beskuldig is dat hy 'n ondersoek na Eskom in 2018 in die wiele probeer ry het.
"Hierdie besluit is verkeerd en dit wys watter skade een oneerlike regter kan aanrig."
Volgens Kriegler is Hlophe ongeskik vir die pos as regter "sedert hy die regsproses 13 jaar gelede in die vervolging van oudpres. Jacob Zuma probeer beïnvloed het".
"Sy bedenklike redenasie en uitspraak verlede week wys hoe gevaarlik dit is om hom op die regbank te laat bly."
Hy het gesê 'n korrupte daad het ongestraf gebly en staatsamptenare is belaster en daarom herhaal hulle nou die versoek dat die RDK Hlophe moet skors hangende die afhandeling van die verrigtinge vir sy ontslag uit die amp.